b"\n_START_ARTICLE_\nSetge de Menerba\n_START_SECTION_\nCita a P\xc3\xa0mies\n_START_PARAGRAPH_\nEls comtes occitans l'havien citat a P\xc3\xa0mies perqu\xc3\xa8 hi presenci\xc3\xa9s com lliuraven a En Montfort els ostatges tolosans. A principis de maig, ja era a P\xc3\xa0mies, i En Montfort tampoc no trig\xc3\xa0 a presentar-s'hi. En aquella assentada el rei Pere procur\xc3\xa0, per tots els mitjans, que el comte de Foix i En Montfort es reconciliessin. \xc3\x89s tot el que se sap d'aquesta entrevista, que no tingu\xc3\xa9 cap resultat positiu. En tot cas, degu\xc3\xa9 \xc3\xa9sser tempestuosa, ja que, en anar-se'n, En Sim\xc3\xb3 aprofit\xc3\xa0 la seva pres\xc3\xa8ncia als confins del comtat de Foix per a devastar-hi les collites, talar-hi els arbres i arrancar-hi les vinyes._NEWLINE_Mentrestant, el rei i Ramon VI se n'anaren junts cap a Tolosa a entrevistar-se amb el legat Arnau, que es trobava a la ciutat. El catal\xc3\xa0 devia voler de l'abat Arnau que s'obligu\xc3\xa9s a respectar les ordres pontif\xc3\xadcies. Per\xc3\xb2, segons ens diu la Can\xc3\xa7\xc3\xb3, no aconseguiren res que valgu\xc3\xa9s la pena. Es veu que els c\xc3\xb2mplices de la croada s'havien posat d'acord per adoptar aquella actitud: ref\xc3\xbas --potser suau, per\xc3\xb2 tanmateix ref\xc3\xbas\xe2\x80\x94a les demandes del rei catal\xc3\xa0._NEWLINE_Aprofitant l'estada del rei Pere al nord dels Pirineus, alguns antics vassalls dels Trencavell feren una temptativa per immediatitzar-se, \xc3\xa9s a dir, sostraure's a la sobirania d'En Montfort i retre homenatge directe al monarca catal\xc3\xa0.\n_START_SECTION_\nCastell de Menerba\n_START_PARAGRAPH_\nAl nord-est, el castell de Menerba i el seu poblet vigilaven la plana narbonesa i les Cevenes; al nord-oest, els quatre castells de Cabaret dominaven les gorges feses del Cabard\xc3\xa8s i els boscos de la Muntanya Negra; al sud, Termes dictava la seva llei a la regi\xc3\xb3 confusa i desordenada de les Corberes i tenia contacte directe amb Catalunya. Mentre aquelles places fortes fossin dempeus, Monfort es trobaria a Carcassona com dins una pres\xc3\xb3._NEWLINE_El castell de Menerba, sobretot, era una de les places fortes. Bastit dalt d'un lloc escarpat, i damunt un promontori que dominava per m\xc3\xa9s de cent metres el confluent dels rius Cessa i Brian, el seu aspecte era imponent. La seva posici\xc3\xb3 natural, el seu a\xc3\xafllament i la seva verticalitat en feien un refugi inviolat per als ancians c\xc3\xa0tars, i a Montfort li sembl\xc3\xa0 que havia d'atacar-lo primer.\n_START_SECTION_\nMontfort arriba a Menerba\n_START_PARAGRAPH_\nLes tropes dels croats sortiren de Carcassona a comen\xc3\xa7aments de juny de 1210, i arribaren a Menerba despr\xc3\xa9s de Pasqua, una mica abans de sant Joan (24 de juny). Sim\xc3\xb3, com a bon estrateg, reconegu\xc3\xa9 tot seguit els llocs. El burg es trobava al cant\xc3\xb3 sud del promontori i estava cobert per baluards plens de torres fortificades. Per\xc3\xb2 la defensa principal era el castell, que s'elevava robust, rodanx\xc3\xb3 i sobir\xc3\xa0 pel damunt d'ambd\xc3\xb3s precipicis del Cessa i del Brian i desafiava els atacs amb les seves muralles, les seves rase i les seves torratxes."